EKA-Market Koivistonkylä

EKA-Market Koivistonkylä oli Osuusliike Voiman vuonna 1977 Tampereelle avaama alennustavaratalo. Valmistuessaan se oli pinta-alaltaan Suomen suurin lajissaan ja edusti tuolloin ajan uusinta kehitystä. Sen perustanut Osuusliike Voima oli E-liikkeeseen kuulunut osuusliike Pirkanmaalla vuosina 1917-1983. Nykyisin sen tiloissa toimii Prisma.
Alkuvaiheet.
Tampere oli osuustoiminnan kehto. Vuonna 1917 Osuusliike Voima i.l. liittyi Kulutusosuuskuntien Keskusliittoon eli KK:n piiriin. Osuusliike Voiman vuonna 1937 valmistunut toimitalo, myöhemmin ”Vanha Voima” oli Kyttälän puolella. Tavarataloon oli käynti Hämeenkadun puolelta, Hämeenkatu 10. Siellä oli 1940-luvun jälkipuoliskolla puku-ja kangasosasto, hattuosasto, jalkineosasto, rauta- ja taloustavaraosasto sekä kemikalio-osasto. Vuonna 1961 valmistui uusi toimitalo kadun toiselle puolelle, Hämeenkatu 11 ja tavaratalo siirtyi sinne. Uuteen tavarataloon tuli lisäksi laukku-, lelu- ja äänilevyosastot sekä elintarvikeosasto. Uuteen taloon tuli myös Kaupunginhotelli. Vanhalle puolelle jäivät ravintola ja rautaosasto. Voimalla oli lisäksi oma leipätehdas, mylly, meijeri, virvoitusjuomatehdas ja kahvipaahtimo. Sivumyymälöitä oli useita kymmeniä eri puolilla kaupunkia. Kaupungin ulkopuolella oli vuonna 1965 jo 76 myymälää. 
1970-luku muutti nopeasti liikkeiden olemusta. Tilalle tuli ajan vaatimusten mukainen Tavaratalo Centrum ja kahvilasta tuli Cafeteria. Vuonna 1975 otettiin käyttöön E- ja Eka-alkuiset nimet.
Tampereen laajeneminen.
Messukylän alueelle oli perustettu useita Osuusliike Voiman myymälöitä.
Rantaperkiön myymälä no 24 oli rakennettu vuonna 1918. Jo ennen sitä oli Rantaperkiön Työväenyhdistyksen aloitteesta avattu Messukylän osuuskaupan haaramyymälä Valdemar Ahlströmin omistamaan mökkiin Pirkkalantien varrella. Se palveli myös Koivistonkylän asukkaita. Myymälä siirtyi Osuusliike Voimalle vuonna 1919. Rantaperkiö liitettiin Hatannpään alueiden mukana Tampereen kaupunkiin vuonna 1920. 
Messukylä liitettiin kokonaisuudessaan Tampereen kaupunkiin 1.1. 1947. 
Vuonna 1953 suoritettiin Rantaperkiössä sijaitsevan kiinteistön laajennus- ja korjaustyöt sekä perustettiin lihamyymälä 32. 
Vuonna 1957 avattiin sekatavaramyymälä no 111 Rantaperkiön rivitaloissa Sarankatu 26. 
Nimeksi tuli elintarvikemyymälä vuonna 1964. 
Vuonna 1970 yhdistettiin lihamyymälä myymälään no 24. 
Osuusliike Voiman 1. Härmälän myymälä avattiin osoitteessa Nuolialantie 19 vuonna 1932. Myymälässä oli sekatavara- sekä leipä- ja maito-osastot.
Vuonna 1938 rakennettiin uusi kaksikerroksinen asuin- ja liiketalo Nuolialantie 13. Rakennuksen ensimmäiseen kerrokseen tuli uudenaikaiset sekatavara-, maito- ja lihaosastot varastoineen sekä kemikalio-osasto. Härmälän myymälä no 61 avattiin näissä tiloissa 16.1. 1939. Siihen yhdistettiin vuonna 1939 avattu kemikalio-myymälä 23.3.1970.
Koivistonkylässä oli useita myymälöitä. Myymälää no 48 osoitteessa Koivistontie 41 varten rakennettiin omalle tontille 2-kerroksinen puutalo, jossa oli alhaalla kaksiosastoinen myymälä varastoineen ja yläkerroksessa myymälänhoitajan asunto, huone ja keittiö sekä yksi erillinen huone. Myymälä avattiin silloisessa Messukylän kunnassa toukokuussa 1929. Myymälä oli aikansa suurin ja nykyaikaisin.
Vuonna 1948 Koivistonkylään perustettiin lihamyymälä no 18. 
Vuonna 1961 perustettiin myymälä no 124 Koivistontie 6. 
Myymälä oli aluksi palvellut leipämyymälänä jo 1.11.1953 alkaen. 
Vuonna 1961 perustettiin sekatavaramyymälä no 137 Koivistontie 10. Se toimi E-pisteenä vuodesta 1973. 
Sen yhteyteen perustettiin kioski 16.3.1962. 
Pienten myymälöiden katoamien.
Kaikki Koivistonkylässä olleet Voiman myymälät lakkautettiin, kun alueelle avattiin suuri EKA-market. Koivistonkylän lopetetun myymälän rakennus on ollut myöhemmin kuorolaulajien Pirkanmiesten Pirtti. 
Jo vuonna 1972 lopetettiin elintarvikemyymälä no 124 (Koivistontie 6). 
Vuonna 1977 lopetettiin elintarvikemyymälä no 24, Nuolialantie 2; elintarvikemyymälä no 48, Koivistontie 41; elintarvikemyymälä no 137, Koivistontie 10 sekä kioski no 1, myöh. No 491 Koivistontie 10. 
Vuonna 1979 lopetettiin elintarvikemyymälä no 61, Nuolialantie 23. 
EKA-Market Koivistonkylä.
EKA-Market Koivistonkylän rakentaminen oli suuri hanke. Se sijoittui sopivasti Helsingin moottoritien varteen ja edellytti isoja maansiirtotöitä sekä liikennejärjestelyjä. Mm. Lempääläntietä jouduttiin leventämään. Kaikkiaan rakentaminen kesti kolmisen vuotta. Maansiirtotyöt aloitettiin 27.6.1975 ja tavaratalon avajaisia vietettiin 6.4.1977. Valmistuttuaan se edusti tämän päivän uusinta kehitystä liike-elämän kentässä ja oli Suomen suurin market. 
EKA-Marketin rakennustyöstä järjestetyn tarjouskilpailun voitti Rakennusliike Veikko Matikainen KY. Noin puolitoista vuotta kestävät rakennustyöt työllistivät varsin huomattavan joukon rakennusväkeä.
EKA-Market nousi harjakorkeuteensa kesä-heinäkuun vaihteessa 1976. Harjannostajaistilaisuus pidettiin Voiman Suurravintolassa.
Eka-Marketin kokonaispinta-alaksi tuli noin 20 000 neliömetriä eli kaksi hehtaaria.
Marketin ensimmäiseen kerrokseen tulivat seuraavat osastot: elintarvikkeet, vapaa-ajan tarvikkeet, taloustavarat, kemikaaliosasto, kirja- ja paperitavaraosasto, naisten, miesten ja lasten pukineet ja asusteet sekä kengät, puutarha-Eka sekä lisäksi tavaratalon ravintola ja kioski. Marketin toiseen kerrokseen sijoitettiin Eka-Kaluste, joka sisälsi kodin huonekalut, julkisten tilojen kalusteet, matot, vuodevaatteet, kodin tekstiilit, radiot ja televisiot, kodinkoneet, keittiökalusteet ja valaisimet. Matto-osastolle tuli myös kokolattiamattojen myynti. Lisäksi toiseen kerrokseen sijoitettiin henkilökunnan sosiaalitilat ja erilaiset toimistot. Ensimmäisen ja toisen kerroksen välillä pyöri liukuhihnasilta, jota pitkin siirtyminen kerroksesta toiseen kävi kätevästi myös ostoskärryjen kanssa.
Ekaan asennettu liukuhihnasilta oli Valmetin ensimmäinen liukukäytävätoimitus.
Tuhannen kärryn market.
EKA-marketin toimintapolitiikka perustui siihen, että tuotteet myydään edullisesti. Asiakkaille varattiin tuhat ostoskärryä. Myyntiin hankittavien tuotteiden määrät olivat suuria ja tavaroiden kierto nopeaa. Eri artikkeleita oli tarjolla noin 35 000, hyllyjä oli 15 kilometriä ja ulosmenokassoja 29. Asiointi oli pitkälti itsepalvelua. Liukukäytävä kyyti asiakkaan toiseen kerrokseen noin 55 sekunnissa. Myyntitilaa marketissa oli 12.000 neliömetriä. Autoilla liikkuville asiakkaille oli 750 autopaikkaa. 
Marketin ja Eka-kalusteen lisäksi talossa toimi posti, pankki ja Tampereen ensimmäinen itsepalvelualkoholimyymälä. Tamperelaisille viinan ja itsepalvelun yhdistäminen oli uutta. Paikalle syntyi jopa jonoja.
Suomen ensimmäinen itsepalvelu-Alko oli varsinainen ihmetys ja nähtävyys. Ja kun se oli EKA:n kyljessä, sitä alettiin kutsua nimellä Toka. Ensin mentiin siis ekaan ja siten tokaan.
Ravintolatilat valmistuivat samassa aikataulussa muiden Eka-marketin tilojen kanssa. Ravintolassa oli 212 asiakaspaikkaa.
Avajaiset olivat suuri kansanjuhla.
EKA-marketin avaaminen aiheutti suorastaan ryntäyksen. Lumisateesta huolimatta uteliaita ja uutta kauppaa ihastelevia ostajia riitti heti puolelta päivältä alkaen. Uusi automarket houkutteli ihmisiä niin paljon, että liikenne ruuhkautui. Poliisilla ja ylimääräisillä liikenteenohjastajilla riitti työtä, kun kansa ajoi markettiin. 
Työväenyhdistyksen Soittokunta soitti avaustahdit ja Voiman hallintoneuvoston puheenjohtaja, isännöitsijä Simo Johansson tervehti E-liikkeen uusinta. Eduskunnan puhemies Veikko Helle toi EKA-marketille valtiovallan tervehdyksen. Uusi kauppa sai ihastelevia katseita ja innokkaita ostajia. Kahvi- ja lihatarjoukset tekivät hyvin kauppansa. 
Henkilökunta.
EKA-Marketin johtajaksi valittiin Voiman Centrumin silloinen tavaratalopäällikkö Seppo Halme. Osastopäälliköitä valittiin neljä: Pertti Mäkinen vastuualueenaan elintarvikkeet, Pekka Pesonen vastuualueenaan talous- ja vapaa-ajan tavarat, kemikaalit ja paperituotteet sekä puutarhatarvikkeet. Erkki Pitkänen vastuualueenaan pukineet, asusteet ja jalkineet. Aaro Leminen vastuualueenaan marketin hallinto. Eri tavararyhmien esimiehiä valittiin neljätoista ja henkilöstön määräksi tuli kaiken kaikkiaan 185, joista runsaat sata oli osa-aikaisia.
Jatkovaiheet.
Vuonna 1982 Voima fuusioitui kokonaan Keskusosuusliike OTK:n kanssa ja Voimasta tuli E-Osuuskunta Ekan Länsi-Suomen aluekeskus. Tällä oli edelleen tavaratalo Centrum, 24 lähimyymälää ja kaikkiaan 19 ravintolaa sekä kirjakauppa ja Eka-kaluste, rautakauppa ja kaksi Eka-markettia. Liike muuttui 1980-luvun lopulla Osuuskunta Eka-Yhtymäksi. 
Eka-yhtymä ajautui yrityssaneeraukseen vuonna 1993. Sen yhteydessä päivittäistavarakauppaa hoitanut Osuuskunta Tradeka muutettiin osakeyhtiöksi vuonna 1995. Eka-market-ketju uudistettiin 1990-luvulla, ja se sai nimekseen Euromarket. Tradeka Oy:n ja Wihurin omistaman Ruokamarkkinat-yhtiön liiketoiminnat yhdistettiin uudeksi Tradeka Oy:ksi vuonna 2005. Vuonna 2007 Industri Kapital osti Tradeka Oy:n osake-enemmistön ja osuuskunta jäi vähemmistöomistajaksi. Yhtiön nimeksi vaihdettiin Suomen Lähikauppa vuonna 2008. Tradeka luopui lopuista Suomen Lähikaupan osakkeista vuonna 2012.
Koivistonkylän automarket oli aikanaan kaupantekoa mullistava laitos, joka palveli hyvän sijaintinsa ansiosta paitsi autoilevia asiakkaita myös paikallista väestöä. Uudet kauppatalot olivat kuitenkin haastaneet tämän edelläkävijän yhä uudelleen kauppakisaan.
Koivistonkylän Euromarket muuttui Prismaksi vuonna 2010.
Luettelo edistysmielisistä osuusliikkeistä
Osuusliike Voima